**Išrašas**

**KLAIPĖDOS MIESTO SAVIVALDYBĖS TARYBA**

**KULTŪROS, ŠVIETIMO IR SPORTO KOMITETO**

 **POSĖDŽIO PROTOKOLAS**

2020-10-28 Nr. TAR-95

Posėdis vyko 2020-10-22. Pradžia 15.00 val.

Posėdžio pirmininkė – Laima Juknienė.

Posėdžio sekretorė – Marija Petrulienė.

1. SVARSTYTA. Sutikimas priimti dovanojamą viešosios įstaigos Neptūno krepšinio klubo dalininkų kapitalo dalį savivaldybės nuosavybėn.

Pranešėjas E. Simokaitis teigė, jog Savivaldybė administracijoje gautas viešosios įstaigos Neptūno krepšinio klubo (toliau – ­Įstaiga) dalininko ir Įstaigos dalininkų atstovo pasiūlymas Savivaldybei padovanoti 1/20 Įstaigos dalininkų kapitalo dalį. Sprendimo projekto tikslas yra sutikti priimti Klaipėdos miesto savivaldybės nuosavybėn viešosios įstaigos Neptūno krepšinio klubo dovanojamą šios įstaigos dalininkų kapitalo 1/20 dalį. Įstaigos įstatų 20 punktas nustato, kad Įstaigos dalininkų kapitalą sudaro 24 000 Eur. Padalytas į 20 dalių, Įstaigos dalininkų yra 8, 4 (keturiems) iš jų priklauso po 1 (vieną) dalininkų kapitalo dalį, 3 (trims) – po 2 (dvi) dalis, 1 (vienam) priklauso 10 (dešimt) dalių, vieną iš jų siūloma padovanoti Savivaldybei. Vadovaujantis įstatų nuostatomis, Savivaldybei dovanojama Įstaigos dalininkų kapitalo 1/20 dalis sudaro 1 200 Eur ir suteiktų 1 (vieną) balsą Įstaigos dalininkų susirinkime.

J. Simonavičiūtė teigė, kad pasigedo ketinimų protokolo, kuriame galėtų matyti visą ateities strategiją susijusią su šiuo klubu, trūksta aiškumo. Siūlė pasirašyti ketinimų protokolą (keisti Įstaigos įstatus, iškelti planai ir pan.).

N. Puteikienė pritarė, kad būtų pasirašytas ketinimų protokolas. Siūlė Savivaldybės administracija pateiktų analizę, kas galėtų laukti klubo tada kada Savivaldybė įžengtų į jo valdymą.

A. Cesiulis sakė, kad galbūt ketinimo protokolas duotų aiškumo, jį galima Komitetui pateikti vėliau.

R. Didžiokas norėtų matyti Savivaldybės administracijos iniciatyvas ir sprendimus, susijusius su Įstaigos veikla.

E. Kvederis sakė, kad iki Tarybos posėdžio turi būti pateikta visa informacija apie numatomus planus.

J. Simonavičiūtė sakė, kad sprendimo projekte yra klaida, nes Lietuvos Respublikos vietos savivaldos įstatymo 16 straipsnio 4 dalis, dėl Savivaldybės tarybos kompetencijos yra panaikinta.

L. Juknienė siūlė balsavimu apsispręsti dėl sprendimo projekto atidėjimo (BALSUOTA: už – 2 (J. Simonavičiūtė, N. Puteikienė), prieš – 5 (L. Juknienė, R. Didžiokas, R. Idzelevičius, A. Cesiulis, E. Kvederis) susilaikė – 0). Sprendimo projekto atidėjimui nepritarė.

L. Juknienė siūlė balsavimu apsispręsti dėl sprendimo projekto su pastaba pateikti ketinimų protokolą, kuriame būtų nurodomos ateities veiklos kryptys bei valdymo ir finansavimo formos (BALSUOTA: už – 5 (L. Juknienė, R. Didžiokas, R. Idzelevičius, A. Cesiulis, E. Kvederis), susilaikė – 2 (J. Simonavičiūtė, N. Puteikienė) prieš – 0,). Sprendimo projektui pritarė.

NUTARTA:

1. Pritarti sprendimo projektui;

2. Savivaldybės administracijai pateikti ketinimų protokolą, kuriame būtų nurodomos ateities veiklos kryptys bei valdymo ir finansavimo formos.

Posėdžio pirmininkė Laima Juknienė

Posėdžio sekretorė Marija Petrulienė